Mens de fleste mennesker er trætte og uoplagte på den første dag i det nye år, har andre valgt at hoppe i arbejdstøjet, og er nu i gang med at rydde op på Rådhuspladsen efter alle nytårsgæsterne.

Det er den muslimske menighed Nusrat Djahan fra Hvidovre, der står bag initiativet, der i løbet af de sidste fem år er blevet en fast tradition for gruppen.

Hamid Ahmad er 29 år og en del af menigheden ved navn Ahmadiyya Menigheden, som ligger i Hvidovre.

- Formålet med det her projekt er at vise vores loyalitet over for det land, vi bor i, siger han til TV 2.

- Vi mærker tydeligt det negative fokus, der i perioder kommer på islam og muslimer. Det her er vores måde, at få sat fokus på mange af de positive sider.

Foto: Martin Tordrup Jensen

- For vores menighed er det samtidig et socialt arrangement. Vi mødes til morgenbøn klokken 06:00, hvorefter vi i samlet flok tager ind til Rådhuspladsen og rydder op. Børnene lærer at tage ansvar og bidrage til det samfund, de lever i. Det er en vigtig lektie at lære, siger han.

Muslimer for fred er et initiativ taget af Danmarks ældste muslimske organisation, Islams Ahmadiyya Menighed, for at udbrede islams budskab om kærlighed og fred til alle uanset tro.

- Vores slogan er 'Kærlighed til alle - Had til ingen', siger Hamid Ahmad.

Foto: Martin Tordrup